b'\n_START_ARTICLE_\nGeorge Soros\n_START_SECTION_\nMladost\n_START_PARAGRAPH_\nRo\xc4\x91en je u Budimpe\xc5\xa1ti i od 1936. nosi ime Gy\xc3\xb6rgy Soros. Unato\xc4\x8d \xc5\xbeidovskom podrijetlu obitelji pre\xc5\xbeivio je njema\xc4\x8dku okupaciju Ma\xc4\x91arske i Bitku za Budimpe\xc5\xa1tu. Godine 1946. pobjegao je pred okupacijom SSSR-a iz Ma\xc4\x91arske na zapad i emigrirao 1947. u Englesku.\n_START_SECTION_\nKarijera\n_START_PARAGRAPH_\nGodine 1956. odselio je u SAD i 1968. preuzeo upravljanje nad investicijskim fondom (Hedge fondom) u Cura\xc3\xa7au. Njegov kasniji Quantum Funds, kojeg je osnovao zajedno s Jimom Rogersom imao je sjedi\xc5\xa1ta u poreznim oazama, kao primjerice u Nizozemskim Antilima i Djevi\xc4\x8danskim otocima. _NEWLINE_Prema procjenama Forbesovog popisa milijardera \xc4\x8dasopisa Forbes, posjeduje Soros 2019. god. osobno bogatstvo od 8,3 milijardi dolara; me\xc4\x91utim je tijekom godina prete\xc5\xbeni dio svojega novca - 32 milijarde dolara - Soros investirao u neprofitne udruge koje on kontrolira. Te su udruge od 1982. do 2019. god. potro\xc5\xa1ile ukupno 15,2 milijardi dolara; pri tome se podatci o zaradi (vrijednosni papiri, uglavnom)  koju ta imovina ostvaruje za neprofitne udruge (koje ne posluju u svrhu stjecanja profita, pa zaradu ne deklariraju) tijekom tog dugog razdoblja ne iznosi na onako pregledan na\xc4\x8din kako se to \xc4\x8dini kod banaka i drugih financijskih ustanova: propisi koji u Sjedinjenim Ameri\xc4\x8dkim Dr\xc5\xbeavama ure\xc4\x91uju poslovanje neprofitnih udruga to i ne zahtijevaju._NEWLINE_Soros je 2008. godine, s prihodom od 1,1 milijarde dolara, bio najvi\xc5\xa1e pla\xc4\x87eni menad\xc5\xbeer hedge fondova._NEWLINE_Osniva\xc4\x8d je i predsjednik Instituta poznatijeg pod nazivom Otvoreno dru\xc5\xa1tvo, organizacije koja podupire aktivnosti u vi\xc5\xa1e od 50 zemalja \xc5\xa1irom svijeta, pa tako i u Hrvatskoj. Institut Otvoreno dru\xc5\xa1tvo - Hrvatska zalagalo se za: slobodne medije, pluralizam, sekularnost, globalizaciju, liberalne ideje, prava manjina,  prava homoseksualaca i sl. Tijekom devedesetih, Sorosovo Otvoreno dru\xc5\xa1tvo sna\xc5\xbeno se suprotstavilo tada\xc5\xa1njoj vlasti predvo\xc4\x91enoj Franjom Tu\xc4\x91manom i financiralo razli\xc4\x8dite projekte i medije koji su bili opozicija HDZ-u. Stjepan Mesi\xc4\x87 odlikovao je Georgea Sorosa 2002. godine - Redom kneza Branimira s ogrlicom, povodom desete obljetnice djelovanja Instituta Otvoreno dru\xc5\xa1tvo. Poznati \xc4\x8dlanovi Instituta Otvoreno dru\xc5\xa1tvo - Hrvatska bili su: Josip Kregar, \xc4\x8cedo Prodanovi\xc4\x87, Andrea Feldman, \xc5\xbdarko Puhovski, Tihomir Pono\xc5\xa1 i dr._NEWLINE_"Otvoreno dru\xc5\xa1tvo" godi\xc5\xa1nje potro\xc5\xa1i oko 940 milijuna dolara u preko 100 zemalja svijeta, uglavnom na promicanje ljudskih prava: vrijednosti koje promi\xc4\x8de uklju\xc4\x8duju slobodan poba\xc4\x8daj i druge ciljeve koji se uglavnom povezuju s lijevo-liberalnim politikama. Prema podatcima koje iznosi samo "Otvoreno dru\xc5\xa1tvo", G. Soros je od njenog osnivanja 1984. godine ukupno na tu fondaciju prenio 32 milijarde ameri\xc4\x8dkih dolara, od \xc4\x8dega samo u 2017. godini 18 milijardi dolara. Prema javno dostupnom sa\xc5\xbeetku godi\xc5\xa1njeg izvje\xc5\xa1\xc4\x87u te udruge za 2018. god., organizacija zapo\xc5\xa1ljava 1.600 ljudi u 43 razli\xc4\x8dite zemalje, a ukupni bud\xc5\xbeet od 1.005 milijardi dolara u cijelosti potje\xc4\x8de iz donacija samog Georga Sorosa. Ne navodi se u tom javno dostupnom materijalu to\xc4\x8dno koliko iznosi imovina udruge (nakon \xc5\xa1to je G. Soros u nju tijekom 3 i pol desetlje\xc4\x87a ulo\xc5\xbeio 32 milijarde dolara), niti u \xc5\xa1to je investirana; me\xc4\x91utim se prema podatcima sa slu\xc5\xbebenih stranica Open Society Foundations u kolovozu 2019. god. dade i\xc5\xa1\xc4\x8ditati da je od osnivanja 1980.-ih godina ukupno potro\xc5\xa1eno 15,3 milijardi ameri\xc4\x8dkih dolara. Nije pregledno izlo\xc5\xbeeno kolike prihode nosi imovina Georga Sorosa koja je unijeta u Zakladu, jer to propisi ne zahtijevaju.\n_START_SECTION_\nNagrade\n_START_PARAGRAPH_\nSoros je primio po\xc4\x8dasne doktorate Nove \xc5\xa1kole za dru\xc5\xa1tvena istra\xc5\xbeivanja u New Yorku, Sveu\xc4\x8dili\xc5\xa1ta u Oxfordu, Sveu\xc4\x8dili\xc5\xa1ta Corvinus u Budimpe\xc5\xa1ti i Sveu\xc4\x8dili\xc5\xa1ta Yale._NEWLINE_Godine 2014. LHC Investments rangirao je Sorosa kao prvog na svojoj listi 20 najboljih menad\xc5\xbeera._NEWLINE_Godine 2017. Soros je izabran za po\xc4\x8dasnog \xc4\x8dlana Britanske akademije, nacionalne akademije Ujedinjenog Kraljevstva.\n_START_SECTION_\nKontroverze\n_START_PARAGRAPH_\nGodine 2011., \xc4\x8dasopis Forbes objavljuje opse\xc5\xbenu analizu o Georgeu Sorosu, njegovom aktivizmu i ameri\xc4\x8dkoj vanjskoj politici. U \xc4\x8dlanku se iznosi ocjena: "Sorosa mrze, jer mnogi \xc5\xbeitelji Isto\xc4\x8dne Europe i Sredi\xc5\xa1nje Azije vjeruju da on koristi svoj novac za subverziju njihovih politi\xc4\x8dkih sustava, S pravom ili ne, takvo sagledavanje je pogodno da potpiruje antiamerikanizam. A diktatorima daje argument kojega mogu koristiti protiv ameri\xc4\x8dkih diplomata."_NEWLINE_Prema izjavi prija\xc5\xa1njeg premijera Malezije, Mahathira bin Mohameda, George Soros je, preko svojeg fonda Quantum, krivac za ekonomski slom tr\xc5\xbei\xc5\xa1ta u Isto\xc4\x8dnoj Aziji 1997., zbog \xc5\xa1pekulativnih investicija._NEWLINE_U studenom 2010., ameri\xc4\x8dki televizijski voditelj Glenn Beck te\xc5\xa1ko je optu\xc5\xbeio Georgea Sorosa, da je u mladosti sura\xc4\x91ivao s nacistima i da u suradnji s drugima, radi na uru\xc5\xa1avanju ameri\xc4\x8dke ekonomije, kako bi se uspostavio novi svjetski poredak. _NEWLINE_Ameri\xc4\x8dki predsjedni\xc4\x8dki kandidat Lyndon LaRouche kritizirao je Georgea Sorosa i optu\xc5\xbeio ga da je vo\xc4\x91a me\xc4\x91unarodne ilegalne trgovine drogom.'